[image: image1.jpg]Consell
de I’Audiovisual
de Catalunya





ACORD 79/2007,  DE 14 DE MARÇ, DEL PLE DEL CONSELL DE L’AUDIOVISUAL DE CATALUNYA

Expedient núm. 42/Avrapi/2007. Autorització campanya per a televisió anomenada Roses net (espot 55”)
1. El 6 de març de 2007 ha estat tramés al Consell de l’Audiovisual de Catalunya un escrit (registre d’entrada núm. 491/2007) de l’Ajuntament de Roses, mitjançant el qual sol·licita a aquest Consell l’autorització prèvia de l’emissió de la campanya per a televisió anomenada Roses net (espot 55”).
2. Els serveis del Consell de l'Audiovisual de Catalunya han analitzat l’espot objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzat l’espot objecte d’aquest expedient, resulta que aquest destaca la gestió o els objectius assolits per l’Ajuntament de Roses. Així es desprèn de les imatges de la ciutat de Roses (la platja, carrers, places, la Porta de Mar de la Ciutadella, el far, el port, etc.) alhora que l’off verbalitza “Roses és un poble on val la pena viure i on volem viure” i “més de seixanta treballadors treballen cada dia perquè els nostres carrers, places, platges i passeigs estiguin nets i en les millors condicions”. 
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’autorització per a televisió de la campanya institucional de l’Ajuntament de Roses, anomenada Roses net, atès que contravé la lletra b de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a l’Ajuntament de Roses.
Barcelona, 14 de març de 2007.


Josep M. Carbonell i Abelló                                  Dolors Comas d’Argemir i Cendra
President                                                              Consellera secretària 

